ประมวลข่าวทั่วไทยประจำวันที่  18  สิงหาคม 2561
ประมวลข่าวทั่วไทยประจำวันที่  18  สิงหาคม 2561  
  การเมือง/มั่นคง 
  นายกรัฐมนตรี เตือนประชาชนระมัดระวังการท่องเที่ยวน้ำตก ชายทะเล ขณะเดียวกันย้ำให้เจ้าหน้าที่ เสนอแนวทางแก้ปัญหาจราจรภายใน 3 เดือน  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ห่วงใยพี่น้องประชาชนทั่วประเทศ เนื่องจากในระยะนี้มีฝนตกในหลายพื้นที่จากอิทธิพลของพายุ เบบินคา ซึ่งอาจจะทำให้เกิดภาวะน้ำท่วม น้ำป่าไหลหลาก น้ำล้นตลิ่ง และทะเลมีคลื่นสูงมากกว่าปกติ จึงขอให้ประชาชนในพื้นที่เสี่ยงตามที่กรมอุตุนิยมวิทยาออกประกาศเตือน ระมัดระวังการเดินทาง ขนย้ายทรัพย์สินมีค่าขึ้นที่สูง เตรียมอุปกรณ์เพื่อการยังชีพให้พร้อม และติดตามข่าวสารจากทางราชการอย่างใกล้ชิด โดยเน้นย้ำ เรื่องการไปเที่ยวน้ำตกจะต้องระมัดระวังตัวเองอย่างมาก หรืออาจเลื่อนการเดินทางออกไปก่อน เพราะที่ผ่านมาเคยเกิดเหตุการณ์น้ำป่าไหลหลากขึ้นแล้ว เมื่อฝนตกหนักป่าจะเก็บน้ำสะสมไว้มาก แล้วไหลบ่าออกมา โดยเราไม่สามารถคาดการณ์ได้ ไม่เหมือนกับการวัดปริมาณน้ำฝนในพื้นที่ต่างๆ รวมทั้งการท่องเที่ยวชายทะเลหากมีคลื่นสูงต้องไม่ลงไปเล่นน้ำ เพราะอาจเสี่ยงอันตรายจนถึงแก่ชีวิตได้ พร้อมกันนี้ ได้กำชับให้เจ้าหน้าที่ที่อยู่ในพื้นที่ทั้งอุทยาน น้ำตก ชายทะเล และที่อื่นๆ ให้คำแนะนำ ตักเตือน และตรวจตราดูแลประชาชนด้วย
  นายกรัฐมนตรี ยังกล่าวถึงการรายงานข่าวที่ ระบุว่า รัฐบาลจะแก้ไขปัญหาจราจรให้ได้ภายใน 3 เดือนนั้น อาจเป็นความเข้าใจที่คลาดเคลื่อน โดยนายกรัฐมนตรีไม่ได้หมายความว่าจะแก้ไขปัญหาดังกล่าวให้ได้ ภายใน 3 เดือน เพราะมีปัจจัยหลายอย่างที่เกี่ยวข้อง เช่น ระบบผังเมืองที่มีมาตั้งแต่อดีต การอยู่ในระหว่างการก่อสร้างรถไฟฟ้า ใต้ดิน-บนดิน ปริมาณรถยนต์ -จักรยานยนต์ ในกรุงเทพมหานครที่มีจำนวนถึง 9.7 ล้านคัน ซึ่งมากกว่าจำนวนรถที่เหมาะสม ถึง 8 เท่า  เมื่อเทียบกับเส้นทางถนนภายในพื้นที่กรุงเทพฯ  แต่ได้สั่งการให้หน่วยงานหามาตรการ ใหม่เสนอให้นายกรัฐมนตรีพิจารณา เพื่อที่จะลดปัญหาการจราจรติดขัดลงให้ได้มากที่สุดภายใน 3 เดือน 
  เขื่อนวชิราลงกรณ แจ้งเตรียมพร่องน้ำผ่าน Spillway ระหว่างวันที่ 23-27 สิงหาคมนี้  
 นายณัฐวุฒิ แจ่มแจ้ง ผู้ช่วยผู้ว่าการโรงไฟฟ้าพลังน้ำ การไฟฟ้าฝ่ายผลิตแห่งประเทศไทย (กฟผ.) เปิดเผยว่า ข้อมูล ณ วันที่ 18 สิงหาคม 2561 เวลา 10.00 น. เขื่อนวชิราลงกรณมีปริมาณน้ำในเขื่อน 7,896 ล้านลูกบาศก์เมตร (ลบ.ม.) หรือร้อยละ 89 ซึ่งเกินกว่าเกณฑ์การควบคุมตอนบน และมีปริมาณน้ำไหลเข้าอ่างเก็บน้ำไม่ต่ำกว่าวันละ 100 ล้าน ลบ.ม. หลังจากได้รับผลกระทบจากมรสุมตะวันตกเฉียงใต้กำลังแรงและอิทธิพลของพายุโซนร้อน เบบินคา ทำให้มีฝนตกหนาแน่นบริเวณเหนืออ่างเก็บน้ำตอนบนอย่างต่อเนื่อง เขื่อนวชิราลงกรณ จึงจำเป็นต้องพร่องน้ำ ตามนโยบายของศูนย์เฉพาะกิจชั่วคราวในภาวะวิกฤต สำนักงานทรัพยากรน้ำแห่งชาติ (สนทช.) โดยจะระบายน้ำผ่านช่องทางปกติ วันละ 43 ล้าน ลบ.ม. และระบายผ่านทางระบายน้ำล้น (Spillway) วันละ 10 ล้าน ลบ.ม. รวมเป็นวันละ  53 ล้าน ลบ.ม. ตั้งแต่วันที่ 23 – 27 สิงหาคม 2561 ส่งผลให้ลำน้ำท้ายเขื่อนจะมีปริมาณมากขึ้น จึงขอให้ประชาชนและผู้ประกอบการธุรกิจท่องเที่ยวเฝ้าระวังสถานการณ์น้ำท้ายเขื่อนอย่างใกล้ชิด  
  ทั้งนี้ กฟผ. จะติดตามและเฝ้าระวังสถานการณ์น้ำของเขื่อนวชิราลงกรณอย่างใกล้ชิดตลอด 24 ชั่วโมง รวมทั้งเขื่อน กฟผ. ทั่วประเทศ ซึ่งแผนการระบายน้ำและการบริหารจัดการน้ำเป็นไปตามนโยบายจากกรมชลประทานและคณะอนุกรรมการวิเคราะห์ติดตามสถานการณ์และการบริหารจัดการทรัพยากรน้ำ  คณะกรรมการบริหารจัดการน้ำแต่ละจังหวัด โดยคำนึงถึงผลกระทบต่อประชาชนเป็นสำคัญ และขอให้ประชาชนมั่นใจว่า เขื่อนของ กฟผ. ทุกแห่งยังคงมั่นคง แข็งแรง ปลอดภัย มีการนำเทคโนโลยีที่ทันสมัยติดตามพฤติกรรมของเขื่อนตลอดเวลา 
  สทนช. ย้ำ เร่งพร่องน้ำใน 4 เขื่อนใหญ่ หลังน้ำไหลเข้าเกินระดับเก็บกักสูงสุดต่อเนื่อง 
 นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวถึงสถานการณ์น้ำและพื้นที่เสี่ยงวันนี้ ว่า หลังจากพายุโซนร้อน “เบบินคา” (BEBINCA) บริเวณประเทศลาวตอนบนเคลื่อนเข้าปกคลุมบริเวณ อำเภอฝาง จังหวัดเชียงใหม่ แล้วอ่อนกำลังลงเป็นหย่อมความกดอากาศต่ำกำลังแรง ส่งผลให้ประเทศไทยตอนบนจะมีฝนตกชุกหนาแน่นกับมีฝนตกหนักถึงหนักมากบางพื้นที่ ทำให้วันนี้ไทยยังคงมีฝนฟ้าคะนองหลายพื้นที่กับมีฝนตกหนักบางแห่ง โดยเฉพาะ 24 จังหวัด ที่ต้องเฝ้าระวังทั้งภาคเหนือ ภาคตะวันออกเฉียงเหนือ ภาคตะวันตก ภาคตะวันออก ภาคใต้ ขณะที่สถานการณ์น้ำในอ่างเก็บน้ำขนาดใหญ่ต้องเฝ้าระวังเป็นพิเศษจากระดับน้ำเกินเกณฑ์ควบคุม (Upper Rule Curve) และปริมาณน้ำเกินร้อยละ 80 ของความจุ มี 4 แห่ง จึงเร่งระบายน้ำต่อเนื่อง คือ เขื่อนแก่งกระจาน จังหวัดเพชรบุรี ปริมาณน้ำ 751 ล้านลูกบาศก์เมตร หรือร้อยละ 106 ของความจุอ่าง ระบายออก 22.39 ล้านลูกบาศก์เมตร มีน้ำล้นทางระบายน้ำ (Spillway) สูง 91 เซนติเมตร และแนวโน้มปริมาณน้ำยังคงไหลเข้าอ่างเพิ่มขึ้น โดยระดับน้ำในแม่น้ำเพชรบุรี บริเวณ อำเภอแก่งกระจาน จังหวัดเพชรบุรี ต่ำกว่าระดับตลิ่ง 40 เซนติเมตร  เขื่อนน้ำอูน จังหวัดสกลนคร ปริมาณน้ำ 531 ล้านลูกบาศก์เมตร หรือร้อยละ 102 ของความจุอ่าง พบพื้นที่ที่ได้รับผลกระทบจากน้ำล้นตลิ่ง บริเวณบ้านนาหว้า อำเภอนาหว้า จังหวัดนครพนม บ้านพอกใหญ่ อำเภอพรรณานิคม จังหวัดสกลนคร  เขื่อนวชิราลงกรณ จังหวัดกาญจนบุรี ปริมาณน้ำ 7,878 ล้านลูกบาศก์เมตร หรือร้อยละ 89 ของความจุอ่าง ยังไม่พบพื้นที่ได้รับผลกระทบจากการระบายน้ำ ทั้งนี้ ระหว่างวันที่ 23-27 สิงหาคม จะปรับการระบายน้ำเป็นวันละ 53 ล้านลูกบาศก์เมตรต่อวัน จากเดิมระบายอยู่ 43 ล้านลูกบาศก์เมตรต่อวัน เพื่อเร่งพร่องน้ำรองรับปริมาณน้ำที่ไหลเข้าเขื่อนที่เพิ่มขึ้น และสุดท้าย เขื่อนขุนด่านปราการชล จังหวัดนครนายก ปริมาณน้ำ 194 ล้านลูกบาศก์เมตร หรือร้อยละ 86 ของความจุอ่าง มีน้ำไหลผ่านทางระบายน้ำล้นสูง 49 เซนติเมตร
  รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ส่วนอ่างเก็บน้ำขนาดใหญ่หรือกลางที่มีปริมาณน้ำในอ่างเพิ่มขึ้นรวดเร็ว 2 แห่ง คือ เขื่อนรัชชประภา จังหวัดสุราษฎร์ธานี มีปริมาณน้ำ 4,884 ล้านลูกบาศก์เมตร หรือร้อยละ 87 ของความจุอ่างปริมาณน้ำไหลเข้า 23.60 ล้านลูกบาศก์เมตรต่อวัน ได้เร่งพร่องน้ำให้เต็มศักยภาพของลำน้ำท้ายน้ำ โดยปรับแผนการระบายน้ำเป็นวันละ 25 ล้านลูกบาศก์เมตรตั้งแต่วันนี้ เพื่อรองรับปริมาณฝนที่ตกเหนือเขื่อน และอ่างเก็บน้ำคิรีธาร จังหวัดจันทบุรี มีปริมาณน้ำ 75 ล้านลูกบาศก์เมตร หรือร้อยละ 99 ของความจุอ่าง ระบายน้ำออก 0.66 ล้านลูกบาศก์เมตรต่อวัน 
 กรมทางหลวง ระดมเจ้าหน้าที่แก้ไขทำทางเบี่ยงหลังได้รับผลกระทบจากพายุโซนร้อน  เบบินคา การจราจรผ่านไม่ได้ 5 แห่ง   
 นายธานินทร์ สมบูรณ์ อธิบดีกรมทางหลวง เปิดเผยถึงความเสียหายของสายทางที่อยู่ในความรับผิดชอบของกรมทางหลวงที่ได้รับความเสียหายจากอิทธิพลของพายุโซนร้อน  เบบินคาว่า มีสถานการณ์น้ำท่วมพื้นที่ 3 จังหวัด จำนวน 6 แห่ง จำนวน 6 สายทาง ผ่านได้ 3 แห่ง  ผ่านไม่ได้ 3 แห่ง และมีสถานการณ์ดินสไลด์/ดินโคลนถล่ม พื้นที่ 2 จังหวัด จำนวน 2 แห่ง 2 สายทาง ผ่านไม่ได้ 2 แห่ง 
 สถานการณ์น้ำท่วมพื้นที่ 3 จังหวัด ได้แก่ พื้นที่จังหวัดเชียงใหม่ จังหวัดพะเยา และจังหวัดน่าน ซึ่งจังหวัดเชียงใหม่ 2 สายทาง ได้แก่ ทางหลวงหมายเลข 107 ตอน แม่ทะลาย-หัวโท อำเภอเชียงดาวช่วงกม.ที่ 68 ระดับน้ำสูง 24 ซม. การจราจรผ่านได้แต่ไม่สะดวก   ทางหลวงหมายเลข 118 ตอนเชียงใหม่-เชียงราย อำเภอดอยสะเก็ด ช่วงกม.ที่ 42-50 น้ำท่วมทางเบี่ยงขาด  ใช้ทางเลี่ยง เส้นทางที่ 1 เชียงใหม่(ทล.11)-ลำพูน-ลำปาง(ทล1)-พะเยา-เชียงราย ระยะทางประมาณ 350 กม. เส้นทางที่ 2 เชียงใหม่(ทล.1001) พร้าว (ทล.1150)เวียงป่าเป้า แม่สรวย เชียงราย ระยะทางประมาณ 250 กม. เส้นทางที่3 เชียงใหม่(ทล.107)ฝาง-(ทล.109) แม่สรวย (ทล.118)-เชียงราย ระยะทาง ประมาณ 280 กม.
 จังหวัดพะเยา 2 สายทาง ได้แก่  ทางหลวงหมายเลข 1188 ตอน ปง - ห้วยกอก อำเภอปง ช่วงกม.ที่ 9 และ กม.12-13 ระดับน้ำสูง 10 ซม. การจราจรผ่านได้ไม่สะดวก ทางหลวงหมายเลข 1091 ตอน ป่าแดง - ปงสนุก อำเภอเชียงม่วน ช่วงกม.ที่ 48 ระดับน้ำสูง 25 ซม.การจราจรผ่านได้ไม่สะดวก
 จังหวัดน่าน 2 สายทาง ได้แก่ ทางหลวงหมายเลข 1168 ตอนน่าน - น้ำใส อำเภอภูเพียง ช่วงกม.ที่ 0 ระดับน้ำสูง 100 ซม.ไม่มีเส้น ทางเลี่ยง ทางหลวงหมายเลข 1169 ตอนท่าล้อ - เมืองหลวง อำเภอภูเพียง ช่วงกม.ที่ 0 ระดับน้ำสูง 70 ซม. ไม่มีเส้นทางเลี่ยง
  อธิบดีกรมทางหลวง กล่าวด้วยว่า นอกจากเกิดเหตุน้ำท่วมในพื้นที่ดังกล่าวแล้วยังมีเหตุมีสถานการณ์ ดินสไลด์/ดินโคลนถล่ม พื้นที่ 2 จังหวัด ได้แก่ จังหวัดน่านและจังหวัดระนอง ซึ่งจังหวัดน่าน ทางหลวงหมายเลข 1081 บ้านเวร - ห้วยโก๋น อำเภอบ่อเกลือช่วงกม.ที่ 87-90ไม่มีเส้นทางทดแทน จังหวัดระนอง ทางหลวงหมายเลข 4 กระบุรี - หงาว อำเภอเมือง ช่วงกม.ที่ 584 500 ให้ใช้ทางหลวงชนบท ทช.4010 ตอนแยกทางหลวงหมายเลข 4004-บ้านน้ำตก แทน 
 ทั้งนี้ หากประชาชนต้องการสอบถามสภาพเส้นทางหรือต้องการความช่วยเหลือ สามารถแจ้งได้ที่สำนักงานทางหลวง แขวงทางหลวง หมวดทางหลวงในพื้นที่ทั่วประเทศ หรือ สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง) 
  ปภ. รายงานยังคงมีสถานการณ์อุทกภัยใน 6 จังหวัด เร่งระบายน้ำออกจากพื้นที่อย่างต่อเนื่อง  
  นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 18 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 32 จังหวัด สถานการณ์คลี่คลายแล้ว 26 จังหวัด ยังคงมีสถานการณ์อุทกภัย 6 จังหวัด ได้แก่ นครพนม อุบลราชธานี บึงกาฬ กาฬสินธุ์ ยโสธร และเพชรบุรี รวม 31 อำเภอ 174 ตำบล 1,286 หมู่บ้าน ประชาชนได้รับผลกระทบ 25,258 ครัวเรือน 74,062 คน พร้อมร่วมกับหน่วยงานที่เกี่ยวข้อง เร่งแก้ไขปัญหาสถานการณ์ภัยและให้การช่วยเหลือผู้ประสบภัย โดยระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว
  กอปภ.ก. ประสานจังหวัดในพื้นที่ภาคเหนือ ภาคตะวันออกเฉียงเหนือ ภาคกลาง และภาคใต้ เตรียมพร้อมรับมือน้ำท่วมฉับพลัน น้ำป่าไหลหลาก ดินถล่ม และคลื่นลมแรง ในช่วงระยะนี้  
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.)ในฐานะผู้อำนวยการกลาง กองอำนวยการป้องกันและบรรเทาสาธารณภัยกลาง (กอปภ.ก.) เปิดเผยว่า ช่วงที่ผ่านมาทุกภาคของประเทศไทย มีฝนตกหนักอย่างต่อเนื่อง ทำให้หลายพื้นที่เกิดอุทกภัย น้ำป่าไหลหลาก และดินถล่ม ประกอบกับกรมอุตุนิยมวิทยาประกาศแจ้งเตือน พายุโซนร้อน  “เบบินคา” บริเวณประเทศเวียดนามตอนบนเคลื่อนเข้าปกคลุมประเทศลาว และอ่อนกำลังลงเป็นพายุดีเปรสชั่น โดยอยู่ห่างจากจังหวัดน่าน ประมาณ 250 กิโลเมตร ส่งผลให้ช่วงวันที่ 17 – 20 สิงหาคม ทั่วทุกภาคของประเทศไทย มีฝนตกหนักถึงหนักมาก โดยเฉพาะภาคเหนือตอนบน ส่วนมรสุมตะวันตกเฉียงใต้ที่พัดปกคลุมทะเลอันดามันและอ่าวไทยจะมีกำลังแรง คลื่นสูง 2 – 4 เมตร อีกทั้งกรมทรัพยากรธรณี ได้ออกประกาศให้เฝ้าระวังดินถล่มและน้ำป่าไหลหลาก พร้อมประสานจังหวัดในพื้นที่ภาคเหนือ ภาคตะวันออกเฉียงเหนือ ภาคกลาง และภาคใต้ เตรียมพร้อมรับมือน้ำท่วมฉับพลัน น้ำป่าไหลหลาก ดินถล่ม และคลื่นลมแรงในช่วงระยะนี้ โดยจัดเจ้าหน้าที่ติดตามสภาพอากาศปริมาณฝน ระดับน้ำ และแนวโน้มสถานการณ์ภัยอย่างใกล้ชิด พร้อมจัดมิสเตอร์เตือนภัยเฝ้าระวังสถานการณ์ภัยในพื้นที่อย่างต่อเนื่อง ตรวจสอบเขื่อน ฝาย อ่างเก็บน้ำ คันกั้นน้ำให้อยู่ในสภาพมั่นคงแข็งแรง
  สำหรับประชาชนที่อาศัยอยู่ในพื้นที่เสี่ยงภัยขอให้ติดตามพยากรณ์อากาศและประกาศเตือนภัย พร้อมปฏิบัติตามคำเตือนอย่างเคร่งครัด เตรียมขนย้ายสิ่งของขึ้นที่สูงให้พ้นจากระดับน้ำท่วมถึงตลอดจนหมั่นสังเกตสัญญาณความผิดปกติทางธรรมชาติจะได้อพยพหนีภัยทันท่วงที ทั้งนี้ สามารถติดต่อแจ้งเหตุและขอความช่วยเหลือได้ที่สายด่วนนิรภัย 1784 ตลอด 24 ชั่วโมง 

เศรษฐกิจ/ท่องเที่ยว
  ตลอดทั้งวันประชาชนและนักท่องเที่ยว เข้าชมและเลือกซื้อสินค้าภายในงาน "ศิลปาชีพ ประทีปไทย OTOP ก้าวไกล ด้วยพระบารมี" อย่างคึกคัก  
 ประชาชนและนักท่องเที่ยว ต่างให้ความสนใจเข้าชมและเลือกซื้อสินค้าภายในงาน "ศิลปาชีพ ประทีปไทย OTOP ก้าวไกล ด้วยพระบารมี" คึกคักตลอดทั้งวัน ซึ่งภายในงานได้จัดแบ่งโซนที่น่าสนใจมากมาย ทั้งในส่วนของโซนนิทรรศการเฉลิมพระเกียรติสมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 โซนจัดแสดงและจำหน่ายผลิตภัณฑ์หัตถศิลป์ของมูลนิธิศิลปาชีพ โซนการจัดแสดงและจำหน่ายผลงานของศิลปิน OTOP โซนการจัดแสดงและจำหน่ายเสน่ห์ผ้าไทย ได้แก่ ผ้าฝ้ายตามโครงการผ้าทออีสานสู่สากล ผ้าไหมตรานกยูงพระราชทาน ผ้าอัตลักษณ์จังหวัด และผ้าชาติพันธุ์ของชาวเขาเผ่าต่างๆ โซนการจัดแสดงและจำหน่ายผลิตภัณฑ์ชุมชนของหมู่บ้านข้างพระตำหนัก 4 ภูมิภาค โซนการจัดแสดงและจำหน่ายสินค้า OTOP Signature และผลิตภัณฑ์ OTOP รวมกว่า 2,000 บูธ
  นายอุทัย กาญจคูหา ร้านศิลปะและหัตถศิลป์ เตาชวนหลงเซรามิค จังหวัดลำพูน กล่าวว่า ได้นำสินค้าหัตถกรรมที่มีความหลากหลายทั้งเครื่องใช้ เครื่องตกแต่งที่ทำจากเซรามิค ศิลาดล และรูปปั้นองค์พระพิคเณศ ซึ่งดินที่นำมาปั้นเป็นดินในพื้นที่จังหวัดเชียงใหม่ ลำปาง ลำพูน ส่วนสีก็เป็นที่ได้จากธรรมชาติ และลวดลายทั้งแบบโบราณ และแบบโบราณประยุกต์ สอดแทรกอารมณ์ของไทย และมีเอกลักษณ์เฉพาะ จึงอยากเชิญชวนให้มาเที่ยวชมงานและจับจ่ายเลือกซื้อสินค้าของไทยที่มาจากภูมิปัญญาชาวบ้าน ซึ่งเป็นงานที่หาดูได้ยากและได้รวมสินค้า OTOP ทั่วประเทศไว้ในที่นี่แล้ว 
  ทั้งนี้ ขอเชิญชวนประชาชนที่ชื่นชอบผลิตภัณฑ์จากมูลนิธิศิลปาชีพและผ้าไทยที่มีเอกลักษณ์โดดเด่นเป็นที่รู้จักจากทั่วภูมิภาคของไทย มาร่วมชม ชิม ช็อป สินค้า OTOP ทั่วประเทศจาก 76 จังหวัด ที่กระทรวงมหาดไทย โดยกรมการพัฒนาชุมชน ตั้งใจคัดสรรมาให้เลือกอย่างหลากหลาย โดยในวันพรุ่งนี้ (19 ส.ค.) จะเป็นวันสุดท้ายของการจัดงาน เข้าชมได้ตั้งแต่เวลา 10.00-21.00 น. ณ อาคารชาเลนเจอร์ 1-3 ศูนย์แสดงสินค้าและการประชุม อิมแพค เมืองทองธานี 
   กรมการท่องเที่ยว แนะบริษัททัวร์ขอต่ออายุใบอนุญาตประกอบธุรกิจนำเที่ยวล่วงหน้า 30 วันก่อนหมดอายุ 
 นายอนันต์ วงศ์เบญจรัตน์ อธิบดีกรมการท่องเที่ยว กระทรวงการท่องเที่ยวและกีฬา เปิดเผยว่ากรมการท่องเที่ยวได้แจ้งเตือนให้ผู้ประกอบการที่ได้รับใบอนุญาตประกอบธุรกิจนำเที่ยวที่มีอายุใบอนุญาตทุก 2 ปี ขอต่ออายุใบอนุญาตประกอบธุรกิจนำเที่ยวได้ล่วงหน้า 30 วัน โดยไม่ควรปล่อยให้ใบอนุญาตประกอบธุรกิจนำเที่ยวหมดอายุ เพราะจะถือว่าผู้ประกอบการเข้าหลักเกณฑ์การขอใบอนุญาตประกอบธุรกิจนำเที่ยวใหม่ ทั้งนี้ การขอใบอนุญาตประกอบธุรกิจนำเที่ยวประเภทบุคคลธรรมดาและประเภทนิติบุคคล บริษัทจำกัด (มหาชน) บริษัทจำกัดและห้างหุ้นส่วนจำกัด ในปัจจุบันมีหลักเกณฑ์ในการวางเงินหลักประกันคือ ประเภททั่วไป 200,000 บาท / นำเที่ยวจากต่างประเทศ 100,000 บาท / นำเที่ยวในประเทศ 50,000 บาท และ  นำเที่ยวเฉพาะพื้นที่ 10,000 บาท รวมทั้งมีค่าธรรมเนียมใบอนุญาตประกอบธุรกิจนำเที่ยวฉบับละ 2,000 บาท
 อย่างไรก็ตาม ปัจจุบันมีผู้ประกอบธุรกิจนำเที่ยวที่ได้รับใบอนุญาต จำนวนทั้งสิ้น 12,514 ราย เป็นผู้ประกอบธุรกิจนำเที่ยวรายใหม่ 8 ราย และมีผู้ได้รับใบอนุญาตเป็นมัคคุเทศก์ 78,261 ราย เป็นใบอนุญาตรายใหม่ 40 ราย 
 กระทรวงการท่องเที่ยวและกีฬา นำคณะสื่อมวลชนร่วมกิจกรรม Fam Trip ประชาสัมพันธ์แหล่งท่องเที่ยวชุมชน และแนะนำเส้นทางท่องเที่ยวในพื้นที่จังหวัดกาญจนบุรี   
 นางสาวจรรยาลักษ์ สาธิตกิจ ท่องเที่ยวและกีฬาจังหวัดกาญจนบุรี เปิดเผยว่า การจัดกิจกรรม Fam Trip ประชาสัมพันธ์แหล่งท่องเที่ยวชุมชน และแนะนำเส้นทางท่องเที่ยวในพื้นที่จังหวัดกาญจนบุรี ระหว่างวันที่ 17-18 สิงหาคม 2561 จัดโดยกระทรวงการท่องเที่ยวและกีฬา ร่วมกับจังหวัดกาญจนบุรี เพื่อผลักดันให้แหล่งท่องเที่ยวที่สำคัญต่างๆ ทั้งสถานที่ ชุมชน และกิจกรรมที่จะจัดขึ้นในจังหวัดให้เป็นที่รู้จักของนักท่องเที่ยวคุณภาพทั้งชาวไทยและต่างชาติ ทั้งนี้จำนวนนักท่องเที่ยวที่เข้ามาเยือนในจังหวัดกาญจนบุรีเมื่อปีที่ผ่านมา (2560) อยู่ที่ 8.6 ล้านคน สร้างรายได้ 2.3 หมื่นล้านบาท และคาดว่าตลอดทั้งปี 2561 คาดว่า นักท่องเที่ยวจะเพิ่มสูงขึ้นถึง 10 ล้านคน สร้างรายได้กว่า 2.5 หมื่นล้านบาท
  ด้านนายฉัตรชัย แดงกะแสม ผู้สื่อข่าวออนไลน์ เปิดเผยว่า รู้สึกดีใจที่ได้มาร่วมกิจกรรมในครั้งนี้ ซึ่งเป็นประโยชน์ต่อคณะสื่อมวลชนเป็นอย่างมากที่ได้มาสัมผัสวิถีชุมชน เพื่อนำไปเผยแพร่ต่อประชาชนได้อย่างกว้างขวาง
  ในส่วนของบรรยากาศการนำคณะสื่อมวลชนลงพื้นที่ในจังหวัดกาญจนบุรีนั้น ได้เดินทางไปเยี่ยมชมพระมหาประติมากรรมแห่งประจิมทิศ พระสำริดยืนสูงสุดในประเทศ ณ วัดทิพย์สุคนธาราม ลานภูเขาลาวาแหล่งกำเนิดพลอยและนิล ถ้ำเชลย ปางช้าง และเมืองมัลลิกา เป็นต้น สำหรับนักท่องเที่ยวที่สนใจ จังหวัดกาญจนบุรียังมีแหล่งท่องเที่ยวที่สวยงามอีกเป็นจำนวนมาก จึงขอเชิญชวนให้มาเที่ยวชมสถานที่ต่างๆ เพื่อร่วมสัมผัสวิถีชุมชน สืบสาน และอนุลักษณ์ประเพณีที่งดงาม รวมถึงกระจายรายได้ลงสู่ท้องถิ่นต่อไป  
  ประธานหอการค้าจังหวัดชุมพร เตรียมเสนอที่ประชุมคณะรัฐมนตรี ผลักดันการพัฒนาระบบโลจิสติกส์ 
 นายสุพงศ์ เอื้ออารี ประธานหอการค้าจังหวัดชุมพร  เปิดเผยว่า ในการประชุมคณะรัฐมนตรีอย่างเป็นทางการนอกสถานที่ ที่จังหวัดชุมพร ระหว่างวันที่ 20-21 สิงหาคม 2561 กลุ่มจังหวัดหอการค้าภาคใต้และสภาอุตสาหกรรม จะเสนอให้มีการผลักดันกลุ่มจังหวัดภาคใต้ฝั่งอันดามัน (ภูเก็ต พังงา ระนอง กระบี่ และตรัง) ควบคู่กับกลุ่มจังหวัดภาคใต้ฝั่งอ่าวไทย (ชุมพร สุราษฎร์ธานี นครศรีธรรมราช พัทลุง) โดยเฉพาะการพัฒนาโครงสร้างพื้นฐานและระบบโลจิสติกส์ทั้งทางถนน เช่น ถนนเพื่อการท่องเที่ยวเลียบชายฝั่งทะเล หรือไทยแลนด์ ริเวียร่า ตั้งแต่จังหวัดเพชรบุรี ประจวบคีรีขันธ์  ชุมพร ระนอง และเชื่อมต่อไปยังจังหวัดสงขลา  การสนับสนุนการโครงการมอเตอร์เวย์สายนครปฐม-ชะอำ  และโครงการทางหลวงพิเศษระหว่างเมืองสายชะอำ-ชุมพร และการพัฒนาทางราง  เพื่อสนับสนุนด้านการค้า การลงทุน และการท่องเที่ยว
   นอกจากนี้ จะเร่งส่งเสริมการค้าการลงทุนโดยจะเชื่อมโยง ระเบียงเศรษฐกิจภาคตะวันออก  (อีอีซี) เข้ากับท่าเรือระนอง และกลุ่มประเทศเอเชียใต้ (BIMSTEC ) ซึ่งประกอบด้วยสมาชิก 7 ประเทศ คือ บังคลาเทศ ศรีลังกา อินเดีย ไทย พม่า เนปาล และภูฏาน ซึ่งจะเป็นการเชื่อมโยงระบบการขนส่งที่สำคัญในภูมิภาคเอเชียตะวันออกเฉียงใต้ อย่างไรก็ตาม การลงพื้นที่ของคณะรัฐมนตรีครั้งนี้ภาคเอกชนจะนำเสนอจุดเด่นของจังหวัดเพื่อให้มองเห็นศักยภาพของพื้นที่ที่จะมีการพัฒนาต่อยอดงจะส่งผลดีต่อธุรกิจในท้องถิ่น 

สังคม
  สำนักงานนวัตกรรมแห่งชาติ  เชิญชวนเยาวชนไทยร่วมเรียนรู้การเป็นนวัตกรน้อยในงานมหกรรมวิทยาศาสตร์  
 นายพันธุ์อาจ ชัยรัตน์ ผู้อำนวยการสำนักงานนวัตกรรมแห่งชาติ (องค์การมหาชน) หรือ NIA  เปิดเผยถึงการจัดกิจกรรมมหกรรมวิทยาศาสตร์ในปีนี้ ว่า จัดขึ้นภายใต้แนวคิด “จุดประกายความคิด พัฒนาชีวิตด้วยวิทยาศาสตร์ เสริมสร้างชาติด้วยวิทยาศาสตร์ เสริมสร้างชาติด้วยเทคโนโลยี สู่วิถีแห่งนวัตกรรม” เพื่อกระตุ้นเยาวชนให้เกิดการเรียนรู้การสร้างสรรค์ธุรกิจนวัตกรรมผ่าน 4 ระบวนการ ซึ่งจะช่วยให้เยาวชนมีโอกาสคิด ออกแบบ และลงมือทำการควบคุมการทำเกษตรสมัยใหม่ สำหรับกิจกรรมการเรียนรู้จะแบ่งเป็น 4 ฐาน ได้แก่ ฐานที่ 1 จะเป็นการเรียนรู้ปัญหา และใช้ความรอบรู้เรื่อง STEAM สร้างแรงบันดาลใจในการแก้ไข ฐานที่ 2 ได้เรียนรู้เทคโนโลยีและนวัตกรรมการเกษตรในประเทศต่างๆ ฐานที่ 3 ด้วยการทดลองทำจริง และคิดวิเคราะห์เชิงธุรกิจ และฐานที่ 4 จะเป็นการผลิตจริงขายจริง ทำบรรจุภัณฑ์ที่สามารถช่วยเพิ่มมูลค่าผลิตภัณฑ์ ทั้งนี้เยาวชนที่สนใจสามารถเข้าร่วมกินกรรมได้ตั้งแต่วันนี้ จนถึงวันที่ 26 สิงหาคม ที่ ฮอลล์ 3 อิมแพ็ค เมืองทองธานี 
 กระทรวงสาธารณสุข กำชับหน่วยงานสาธารณสุขในพื้นที่ที่ได้รับผลกระทบจากพายุโซนร้อนเบบินคา ให้เฝ้าระวังสถานการณ์น้ำป่าไหลหลากและดูแลประชาชนอย่างใกล้ชิด   
  นายแพทย์โอภาส การย์กวินพงศ์ รองปลัดกระทรวงสาธารณสุข และโฆษกกระทรวงสาธารณสุข กล่าวว่า ปลัดกระทรวงสาธารณสุข ได้กำชับให้สำนักงานสาธารณสุขจังหวัด และสถานบริการสาธารณสุขในภาคภาคเหนือ ภาคกลาง ภาคตะวันออก และภาคใต้ ที่อาจเกิดน้ำท่วมฉับพลัน น้ำป่าไหลหลาก น้ำล้นตลิ่ง ดินโคลนถล่มจากพายุโซนร้อนเบบินคา ในช่วงวันที่ 18-19 สิงหาคมนี้ ให้ติดตามสถานการณ์ และเตรียมระบบบริการประชาชน จัดหน่วยแพทย์เคลื่อนที่ในพื้นที่ที่ประชาชนเข้าถึงบริการไม่สะดวก พร้อมเปิดศูนย์ EOC เพื่อช่วยเหลือผู้ประสบภัยตลอด 24 ชั่วโมง พร้อมให้สำรองยาที่จำเป็น เช่น กลุ่มยาแก้แพ้ ยาลดไข้ ปวดเมื่อย ยาทาผิวหนัง ยารักษากลุ่มโรคที่มากับน้ำท่วมและหลังน้ำท่วม และการเฝ้าระวังโรคป้องกันโรคที่มากับน้ำท่วมเช่น โรคฉี่หนู ตาแดง รวมถึงให้ความรู้ประชาชนในการป้องกันตนเองให้ปลอดภัยจากการจมน้ำ ไฟดูด รวมทั้งการดูแลกลุ่มเสี่ยง ซึ่งขณะนี้ ทีมหมอครอบครัว และ อสม.ออกเยี่ยมบ้านสำรวจกลุ่มเสี่ยง และให้ยารักษาโรคประจำตัวเพิ่มไว้ ไม่ให้มีปัญหาขาดยา
  ทั้งนี้ หากประชาชนเจ็บป่วยฉุกเฉิน สามารถขอความช่วยเหลือได้ที่สายด่วน 1669 หรือสอบถามเรื่องโรคติดต่อต่างๆ ที่สายด่วนกรมควบคุมโรค 1422
 รัฐมนตรีช่วยว่าการกระทรวงศึกษาธิการ เผย การสอบแข่งขันครูผู้ช่วย เป็นไปด้วยความเรียบร้อย   
 นายแพทย์ อุดม คชินทร รัฐมนตรีช่วยว่าการกระทรวงศึกษาธิการ เปิดเผยภายหลังตรวจเยี่ยมสนามสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วย สังกัดสำนักงานคณะกรรมการการศึกษาขั้นพื้นฐาน ปี พ.ศ. 2561 ที่โรงเรียนเตรียมอุดมศึกษา ว่า ภาพรวมของการตรวจเยี่ยมเป็นไปด้วยความเรียบร้อย มีการควบคุมการสอบเป็นไปด้วยความโปร่งใส ซึ่งศูนย์สอบโรงเรียนเตรียมอุดมศึกษา มีผู้มีสิทธิ์สอบ 1,754 คน ขาดสอบ 118 คน คิดเป็นร้อยละ 6 ถือว่าเป็นเหตุการณ์ปกติ ซึ่งการสอบแข่งขันในวันนี้เป็นการสอบภาค ก จำนวน 8 วิชา และในวันพรุ่งนี้จะเป็นการสอบภาค ข ก่อนที่จะมีการประกาศผลรายชื่อผู้สอบผ่านคัดเลือกเพื่อไปสอบสัมภาษณ์ภาค ค ในต้นเดือน กันยายนนี้ เพื่อเตรียมบรรจุเข้าเป็นข้าราชการครูและบุคลากรทางการศึกษา ตำแหน่ง ครูผู้ช่วย ในวันที่ 1 ตุลาคม 2561 สำหรับในปีนี้ (61) กระทรวงศึกษาธิการเปิดรับสมัครสอบแข่งขันเพื่อบรรจุและแต่งตั้งบุคลากรในตำแหน่ง ครูผู้ช่วย โดยมีอัตราว่าง 5,991 อัตรา มีผู้สมัครสอบกว่า 180,000 คน คณะกรรมการศึกษาธิการจังหวัด (กศจ.) 74 แห่งที่เปิดรับ โดยมีเพียง 3 จังหวัดที่ไม่เปิดรับสมัครเนื่องจากมีอัตราเต็มแล้ว คือ จังหวัดอำนาจเจริญ พะเยา และสงขลา 
  ด้านอัมพร พินะสา ผู้ช่วยเลขาธิการคณะกรรมการการศึกษาขั้นพื้นฐาน กล่าวว่า  ในช่วงเช้าวันนี้ ได้มีการประสานศูนย์สอบทั่วประเทศ ซึ่งทุกศูนย์สอบดำเนินการเป็นไปด้วยความราบรื่น แต่อาจจะมีบางศูนย์ที่กำลังประสบภัยธรรมชาติ เช่น จังหวัดน่าน และจังหวัดเชียงใหม่ ซึ่งอาจส่งผลกระทบกับการสอบภาค ข ในวันพรุ่งนี้ อย่างไรก็ตาม เบื้องต้นได้มีหารือกับผู้ว่าราชการจังหวัดและศึกษาธิการจังหวัดทั้งสองจังหวัดดังกล่าวแล้ว เพื่อเตรียมแผนรองรับ คาดว่าไม่น่าจะเป็นอุปสรรคถึงขั้นระงับการสอบ